CELEX: 32021D1779
Language: hr
Date: 2021-10-05 00:00:00
Title: Provedbena odluka Vijeća (EU) 2021/1779 od 5. listopada 2021. o izmjeni Provedbene odluke 2009/1013/EU kojom se Republici Austriji odobrava nastavak primjene mjere odstupanja od članka 168. Direktive 2006/112/EZ o zajedničkom sustavu poreza na dodanu vrijednost

11.10.2021   
               
               
                  HR
               
               
                  Službeni list Europske unije
               
               
                  L 360/120
               
            
         PROVEDBENA ODLUKA VIJEĆA (EU) 2021/1779
         od 5. listopada 2021.
         o izmjeni Provedbene odluke 2009/1013/EU kojom se Republici Austriji odobrava nastavak primjene mjere odstupanja od članka 168. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1. prvi podstavak,
         uzimajući u obzir prijedlog Europske komisije,
         budući da:
         
                     (1)
                  
                  
                     Provedbenom odlukom Vijeća 2009/1013/EU (2) Republici Austriji („Austrija”) odobrena je primjena posebne mjere odstupanja od Direktive 2006/112/EZ („posebna mjera”). Nakon uzastopnih produljenja to odobrenje istječe 31. prosinca 2021.
                  
               
                     (2)
                  
                  
                     Članak 168.a umetnut je u Direktivu 2006/112/EZ Direktivom Vijeća 2009/162/EU (3) kako bi se odbitak ograničio na udio stvarnog korištenja u poslovne svrhe i na taj način učinkovitije primijenilo načelo prema kojem odbitak nastaje samo u mjeri u kojoj se dotična roba i dotične usluge koriste za potrebe poslovanja poreznog obveznika. Članak 1. Provedbene odluke 2009/1013/EU izmijenjen je kako bi se uključilo upućivanje na članak 168.a Direktive 2006/112/EZ. Naslov Provedbene odluke 2009/1013/EU stoga treba upućivati i na članak 168.a Direktive 2006/112/EZ.
                  
               
                     (3)
                  
                  
                     Posebnom mjerom odstupa se od članaka 168. i 168.a Direktive 2006/112/EZ kojima se uređuje pravo poreznih obveznika na odbitak poreza na dodanu vrijednost (PDV) obračunatog za robu i usluge koji su im isporučeni odnosno pruženi u svrhu njihovih oporezovanih transakcija. Svrha posebne mjere je izuzimanje od prava na odbitak PDV-a za robu i usluge koje porezni obveznik upotrebljava više od 90 % za privatne svrhe poreznog obveznika ili njegovih zaposlenika, ili općenito u neposlovne svrhe ili za negospodarske aktivnosti.
                  
               
                     (4)
                  
                  
                     Cilj je posebne mjere pojednostavnjenje postupka obračuna i naplate PDV-a. Ona u neznatnoj mjeri utječe na iznos poreza koji treba platiti na razini konačne potrošnje.
                  
               
                     (5)
                  
                  
                     Dopisom evidentiranim u Komisiji 19. ožujka 2021. Austrija je podnijela zahtjev da joj se odobri nastavak primjene posebne mjere („zahtjev”).
                  
               
                     (6)
                  
                  
                     Na temelju članka 395. stavka 2. drugog podstavka Direktive 2006/112/EZ Komisija je dopisima od 7. travnja 2021. proslijedila zahtjev ostalim državama članicama. Komisija je dopisom od 8. travnja 2021. obavijestila Austriju da ima sve informacije potrebne za razmatranje zahtjeva.
                  
               
                     (7)
                  
                  
                     Austrija tvrdi da se posebna mjera pokazala vrlo djelotvornom u pojednostavnjenju naplate PDV-a te sprječavanju utaje i izbjegavanja poreza. Posebnom mjerom smanjuje se administrativno opterećenje za poduzeća i za porezne uprave jer nema potrebe za praćenjem kasnije upotrebe robe i usluga na koje se u trenutku njihova stjecanja primjenjivalo izuzeće od odbitka. Austriji bi stoga trebalo odobriti nastavak primjene posebne mjere tijekom dodatnog ograničenog razdoblja do 31. prosinca 2024.
                  
               
                     (8)
                  
                  
                     Ako Austrija smatra da je potrebno produljenje posebne mjere nakon 2024., trebala bi najkasnije do 31. ožujka 2024. Komisiji podnijeti zahtjev i izvješće o primjeni posebne mjere koje bi trebalo uključivati preispitivanje primijenjenog omjera.
                  
               
                     (9)
                  
                  
                     Posebna mjera neće negativno utjecati na vlastita sredstva Unije koja proizlaze iz PDV-a.
                  
               
                     (10)
                  
                  
                     Provedbenu odluku 2009/1013/EU trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Provedbena odluka 2009/1013/EU mijenja se kako slijedi:
            
                        1.
                     
                     
                        Naslov se zamjenjuje sljedećim:
                        „Provedbena odluka Vijeća 2009/1013/EU od 22. prosinca 2009. kojom se Republici Austriji odobrava nastavak primjene mjere odstupanja od članaka 168. i 168.a Direktive 2006/112/EZ o zajedničkom sustavu poreza na dodanu vrijednost”;
                     
                  
                        2.
                     
                     
                        Članci 1. i 2. zamjenjuju se sljedećim:
                        
                           „Članak 1.
                           Odstupajući od članaka 168. i 168.a Direktive 2006/112/EZ, Republici Austriji odobrava se potpuno izuzimanje poreza na dodanu vrijednost (PDV) na robu i usluge od prava na odbitak PDV-a kad se ta roba i te usluge koriste više od 90 % u privatne svrhe poreznog obveznika ili njegovih zaposlenika ili općenito u neposlovne svrhe ili za negospodarske aktivnosti.
                        
                        
                           Članak 2.
                           Ova Odluka prestaje važiti 31. prosinca 2024.
                           Svaki zahtjev za produljenje mjere odstupanja predviđene u ovoj Odluci podnosi se Komisiji do 31. ožujka 2024.
                           Uz takav zahtjev prilaže se izvješće o primjeni te mjere koje uključuje preispitivanje omjera koji se primjenjuje na pravo na odbitak PDV-a na temelju ove Odluke.”.
                        
                     
                  
         
            Članak 2.
            Ova Odluka proizvodi učinke od dana priopćenja.
         
         
            Članak 3.
            Ova je Odluka upućena Republici Austriji.
         
         
            Sastavljeno u Luxembourgu 5. listopada 2021.
            
               
                  Za Vijeće
               
               
                  Predsjednik
               
               A. ŠIRCELJ
            
         
         
            (1)  SL L 347, 11.12.2006., str. 1.
         
         
            (2)  Provedbena odluka Vijeća 2009/1013/EU od 22. prosinca 2009. kojom se Republici Austriji odobrava nastavak primjene mjere odstupanja od članka 168. Direktive 2006/112/EZ o zajedničkom sustavu poreza na dodanu vrijednost (SL L 348, 29.12.2009., str. 21.).
         
            (3)  Direktiva Vijeća 2009/162/EU od 22. prosinca 2009. o izmjeni pojedinih odredaba Direktive 2006/112/EZ o zajedničkom sustavu poreza na dodanu vrijednost (SL L 10, 15.1.2010., str. 14.).